|  |  |
| --- | --- |
| *Komenski_grb_-_barvno*  ***Občina Komen***  ***Komen 86***  ***6223 Komen*** |  |

Številka:

Datum:

**OBČINA KOMEN**

**OBČINSKI SVET**

# ZADEVA: Sprejem Občinske celostne prometne strategije Občine Komen – predlog sklepa

**Obrazložitev:**

**Splošni okvir in namen strategije**

Občina Komen je del Konzorcija občin Sežana, Hrpelje-Kozina, Divača, Komen in Miren-Kostanjevica, ki se je novembra 2023 uspešno prijavil na javni razpis za sofinanciranje izdelave Občinskih celostnih prometnih strategij (OCPS), ki ga je objavilo Ministrstvo za okolje, podnebje in energijo. Septembra 2024 se je Občinski svet že seznanil z namenom in postopkom priprave OCPS.

OCPS Občine Komen je rezultat več kot enoletnega načrtovalnega procesa, v katerega so bili vključeni strokovnjaki, predstavniki občinske uprave, javnih zavodov, gospodarstva, vaških skupnosti ter širša javnost.

Strategija je bila pripravljena v sodelovanju s konzorcijem izbranih izvajalcev na javnem razpisu: LOCUS prostorske informacijske rešitve, d.o.o., v skupnem nastopu z ICRA d.o.o. Idrija in IGEA d.o.o.

OCPS predstavlja temeljni strateški dokument občine na področju prometa in mobilnosti, ki opredeljuje cilje in ukrepe za trajnostni prometni razvoj do leta 2032. Dokument temelji na Nacionalnih smernicah za pripravo OCPS, izdani leta 2023, ter je bil usklajen z določili Zakona o celostnem prometnem načrtovanju (ZCPN-1).

**Namen in cilji strategije:**

- povečanje prometne varnosti,

- zmanjšanje odvisnosti od osebnih vozil,

- izboljšanje pogojev za hojo, kolesarjenje in uporabo javnega prevoza,

- izboljšanje dostopnosti do osnovnih storitev,

- krepitev lokalnega gospodarstva.

**Proces priprave strategije in vključevanje javnosti**

Skladno z metodologijo je priprava strategije vključevala šest faz: pripravo na proces, vzpostavitev procesa, oblikovanje vizije in ciljev, analizo stanja, pripravo ukrepov ter izdelavo dokumenta. Sedma faza je namenjena izvajanju strategije.

Javnost je bila v pripravo strategije vključena preko anket, intervjujev, dogodka na prostem, preko digitalnega portala za vključevanje javnosti ([https://igcss.si/cps-obcine/komen)](https://igcss.si/cps-obcine/komen)%20)  ter s pomočjo obveščanja preko spletne in Facebook strani občine. Strategija je torej dokument, ki temelji na dejanskih podatkih in izraženi volji občanov.

**Spremljanje kazalnikov**

Izvajanje strategije je opredeljeno v akcijskem načrtu in pripravljeno za obdobje naslednjih sedmih let. V tem obdobju mora Občina, kot določa sofinancer, poročati o izvedbi ukrepov in o obveznih kazalnikih, ki se pridobivajo s predpisanimi anketami med osnovnošolci (OŠ Komen, POŠ Štanjel, zaposlenimi (Biostile), preko kordonskega štetja prometa (središče naselja Komen) in preko posameznih analiz javno objavljenih podatkov. Metodologija spremljanja je podrobneje predstavljena v načrtu spremljanja kazalnikov.

Analiza anket so zagotovile vpogled v potovalne navade prebivalcev, šolarjev in zaposlenih, izvajanje anket v naslednjih letih pa bo zagotovila posredni vpogled v učinkovitost ukrepov, ki jih predvideva akcijski načrt.

**Vsebina in struktura publikacije**

Publikacija povzema posamezne pomembnejše zaključke vsake posamezne faze priprave strategije.

Uvodoma je predstavljena vizija, ki je bila oblikovana v sodelovanju z delovnimi skupinami in z javnostjo ter se glasi:

*„Občina Komen je prostor trajnostnega razvoja, kjer s kakovostno dostopnostjo, prilagojeno vsakemu posamezniku, in povezanostjo zagotavljamo zdrav, varen in prijazen prostor za bivanje, obisk ter gospodarski razvoj. Ob tem spodbujamo solidarnost in zdrav način življenja ter ohranjamo čisto okolje.“*

Strategija vsebuje poudarke analize stanja, ki jo dopolnjujejo izjave občanov, fotografije iz dogodkov in likovni prispevki osnovnošolcev. V analizi so povzeti glavni izzivi: velika odvisnost od avtomobilskega prometa, manjkajoče varne površine za pešce, pomanjkanje kolesarske infrastrukture, nizka uporaba javnega prevoza in občasne prometne obremenitve na posameznih območjih.

Zaključni del dokumenta je namenjen ukrepom in akcijskemu načrtu za njihovo izvajanje. Izhajajoč iz prepoznanih izzivov strategija v akcijskem načrtu predvideva ukrepe, ki so tako mehki kot infrastrukturni, med drugim:

- ureditev varnih površin za pešce in šolske poti,

- izgradnja in označevanje kolesarskih poti,

- širitev sistema za izposojo koles,

- izboljšanje avtobusnih postajališč,

- parkirna politika in območja umirjenega prometa.

**Presoja kakovosti**

Dokument je prestal dve presoji kakovosti s strani Ministrstva za okolje, podnebje in energijo. Prva presoja je sledila analizi stanja, druga pa končni vsebini dokumenta in akcijskemu načrtu. Na pripombo presojevalca so bili dolgoročni ukrepi iz akcijskega načrta preneseni v opise posameznih svežnjev ukrepov, akcijski načrt pa vsebuje le tiste ukrepe, ki jih je realno možno izvesti v obdobju sedmih let.

**Financiranje**

OCPS je orodje, ne zaveza za takojšnjo izvedbo. Občini omogoča, da ohranja nadzor nad prioritetami in tempom izvajanja, skladno s sprejetim občinskim proračunom, hkrati pa odpira vrata do sofinanciranja.

Izvajanje strategije bo potekalo postopno, z uporabo občinskih sredstev in prijavami na razpise v okviru Programov evropske kohezijske politike 2021–2027 ter drugih virov.

Občine, ki bodo imele v skladu s pogoji in zahtevami predmetnega javnega razpisa in v njem navedenih podlag izdelano in potrjeno OCPS, bodo lahko kandidirale za javna sredstva**,** ki se bodo dodeljevala za izvedbo infrastrukturnih in neinfrastrukturnih ukrepov na področju trajnostne mobilnosti, kot so opredeljeni v Programu evropske kohezijske politike v obdobju 2021–2027 v Sloveniji (PEKP 21–27) ter morebitnih drugih programskih dokumentih in drugih podlagah za črpanje evropskih ali nacionalnih sredstev.

Trenutno smo v fazi pridobitve zelene luči za zagotovitev 100% sofinanciranja iz Dogovora za razvoj regij za projekt GEOMOB II, ki predvideva nadaljevanje izgradnje kolesarskih poti na trasi Komen – Lipa (občinska meja) in Tupelče – Hruševica – Štanjel – Podlasi (občinska meja). Pogoj za odobritev projekta je, da Občinski svet Občine Komen sprejme OCPS Občine Komen še pred koncem meseca junija.

Občinskemu svetu Občine Komen zato predlagam, da sprejme Občinsko celostno prometno strategijo Občine Komen, kot podlago za izvajanje prometne politike in črpanje sredstev.

Pripravil:

Iztok Felicjan **mag. Erik Modic**

**župan**

# Priloge:

- Predlog sklepa o sprejemu OCPS Občine Komen

- Povzetek OCPS Občine Komen (brošura)

|  |  |
| --- | --- |
| Komenski_grb_-_barvno  ***Občina Komen***  ***Občinski svet***  ***Komen 86***  ***6223 Komen*** |  |

*Številka:*

*Datum:*

*Na podlagi 29. člena Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE), 4. odstavka 21. člena Zakona o celostnem prometnem načrtovanju (Uradni list RS, št. 130/22) in 16. člena Statuta Občine Komen (Ur.l. RS 80/09, 39/14, 39/16), je občinski svet Občine Komen na svoji \_\_\_\_ seji, dne \_\_\_\_\_\_\_\_ sprejel naslednji*

***S K L E P***

*1. Občinski svet Občine Komen sprejme Občinsko celostno prometno strategijo Občine Komen.*

*2. Ta sklep začne veljati takoj.*

*mag. Erik Modic*

*župan*